Daan asken maanajskuvlelearohkh leah 288 000 sæjroeh lohkeme – Saernieh.no
Mari Snortheim jïh Ellen Vibeke Solli Nygjelten joekoen geejrene juktie dan soe gellie learohkh lohkemegaahtjemem "Sommerles" meatan årroeh. Guvvie: Iver Waldahl Lillegjære.
Daan asken maanajskuvlelearohkh leah 288 000 sæjroeh lohkeme
Daan asken maanajskuvlelearohkh Plassjesne mejtie gaahtjemem Sommerles meatan årroeh, leah 288 000 sæjroeh lohkeme. Daate jienebe goh evtebe giesien.
-Mijjen lea statistihke man gellie sæjroeh fïerhten learohkh leah lohkeme, jïh daelie maanajskuvlelearohkh Plassjesne leah 288 000 sæjroeh lohkeme. Daan jaepien 253 learohkh gaahtjemem meatan årroeh jïh 30 learohkh mejtie eah aalkeme lohkedh, mohte göökte askh aajmene, gærjagåetieåvtehke Ellen Vibeke Solli Nygjelten jeahta.
Dïhte jeahta daan jaepien gellebe learohkh mejtie gaahtjemem Sommerles meatan årroeh.
-Daan jaepien gaahtjemisnie mijjen lea 79% jienebe learohkh jïh 19% jienebe gærjah mejtie learohkh leah lohkeme. Daan jaepien mijjieh joekoen tjetskehke orreme koronavijrusen gaavhtan, jïh tjoerimh onnetje jeatjhlaakan barkedh. Provhkebe «kickoff» utnedh gusnie tjaelije daennie dajvesne fealede jïh Sommerles:en bïjre sopteste, mohte daan jaepien idtji gåeredh daam darjodh. Dannasinie digitaale versjovnem skuvlide dorjeme, dïhte jeahta.
Learohkh Sommerles:sne ovmessie digitale vadtesh vitnieh mejtie gærjagåeteste veedtjieh. Learohkh maehtieh ovmessie vaadtesidie veeljedh. Dah åadtjoeh govledh gåessie dah leah nuekies XP tjöönghkeme jïh dellie maethieh vaadtesem veedtjedh, bibliotekaare Mari Snortheim jeahta.
Sommerles lea bibliotekaari lohkemekampanje maanajskuvlelearohkidie giesie-eejehtallemisnie. Solli Nygjelten jeahta maanah mejtie gærjide giesie-eejehtallemisnie luhkieh, væjkelåbpoe sjidtieh aaj skuvlesne lohkedh. Lohkehtæjjah vihtesjieh magkerh learohkh mejtie lohkemegaahtjemem meatan orreme, Solli Nygjelten minngemosth jeahta.